PARLAMENTUL ROMÂNIEI

CAMERA DEPUTAŢILOR

[image: image1.png]



	Comisia juridică de disciplină şi imunităţi



Bucureşti, 1.03.2016
                       Plx. 149/2015
RAPORT 
asupra propunerii legislative pentru modificarea și completarea Ordonanței Guvernului nr.2/2000 privind organizarea activității de expertiză tehnică judiciară și extrajudiciară
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea și completarea Ordonanței Guvernului nr.2/2000 privind organizarea activității de expertiză tehnică judiciară și extrajudiciară trimisă cu adresa nr. Plx. 149/2015 din data de 2 martie 2015, înregistrată la Comisia juridică, de disciplină şi imunităţi cu nr.4c-11/288 din 3 martie 2015.

Conform prevederilor articolului 75 din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 25 februarie 2015. 
Consiliul Legislativ a avizat favorabil propunerea legislativă, conform avizului nr. 725 din 23 iunie 2014.
Propunerea legislativă supus dezbaterii are ca obiect de reglementare modificarea și completarea Ordonanței Guvernului nr. 2/2000 privind organizarea activității de expertiză tehnică judiciară și extrajudiciară, aprobată prin Legea nr.156/2002, cu modificările și completările ulterioare, în scopul îmbunătățirii cadrului legislativ actual. 
Guvernul României nu susţine adoptarea acestei inițiative legislative, conform punctului de vedere transmis prin adresa nr. 2091 din 22 octombrie 2014.

Comisia pentru muncă și protecție socială prin adresa nr. 4c-7/126 din 11 martie 2015, a comunicat avizarea negativă a inițiativei legislative.
Comisia pentru buget, finanțe și bănci prin avizul nr. 4c-2/215 din 1 octombrie 2015, a avizat negativ inițiativa legislativă.

Guvernul României nu susține propunerea legislativă potrivit punctului de vedere exprimat prin adresa nr. 2091 din 22 octombrie 2014

În conformitate cu prevederile art.61 din Regulamentul Camerei Deputaţilor, Comisia juridică, de disciplină și imunități, a dezbătut inițiativa legislativă în ședința din data de 1 martie 2016.
Cu ocazia dezbaterilor s-a constatat faptul că inițiativa legislativă impune experților tehnici obligația de a face parte din asociația profesională „Corpul Experților Tehnici din România”, asociație de utilitate și interes public. Această prevedere contravine art. 11 din Convenția Europeană a Drepturilor Omului, care prevede faptul că „orice persoană are dreptul la libertatea de întrunire pașnică și la libertatea de asociere, inclusiv dreptul de a constitui cu alții sindicate și de a se afilia la sindicate pentru apărarea intereselor sale”. Paragraful al doilea al aceluiași articol dispune că exercitarea acestor drepturi nu poate face obiectul unor îngrădiri sau restrângeri decât acelea care, sunt prevăzute de lege și constituie măsuri necesare într-o societate democratică pentru apărarea unor valori sociale, apărarea ordinii publice și prevenirea infracțiunilor, protejarea sănătății sau moralei ori pentru drepturile ori libertățile altuia.
De asemenea, s-a constatat faptul că inițiativa legislativă introduce dispoziții legale ce prevăd delegarea unor experți tehnici judiciari de către asociația „Corpul Experților Tehnici din România”, pentru a face parte din componența comisiilor de organizare a examenelor pentru atribuirea calității de expert tehnic judiciar. De lege lata, entitatea abilitată să organizeze primirea în profesie a experților tehnici judiciari este Ministerul Justiției și având în vedere faptul că expertiza tehnică judiciară constituie un mijloc de probă deosebit de important în activitatea judiciară, fiind un element important al actului de justiție, este necesar ca activitatea de expertiză tehnică judiciară să fie coordonată în continuare, din punct de vedere administrativ și funcțional, la nivelul autorității publice cu competențe în această materie.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, respingerea propunerii legislative pentru modificarea și completarea Ordonanței Guvernului nr.2/2000 privind organizarea activității de expertiză tehnică judiciară și extrajudiciară. 
În raport cu obiectul şi conţinutul reglementării, propunerea legislativă face parte din categoria legilor ordinare.

